

**LIETUVOS RESPUBLIKOS SEIMAS**

**NUTARIMAS**

**DĖL 2021 METŲ PASKELBIMO JUOZO LUKŠOS-DAUMANTO METAIS**

2020 m. birželio 30 d. Nr. XIII-3278

Vilnius

Lietuvos Respublikos Seimas,

*Atsižvelgdamas* į tai, kad sukanka 100 metų nuo partizano Juozo Lukšos-Daumanto gimimo,

*pabrėždamas*, kad rezistentas J. Lukša-Daumantas buvo vienas ryškiausių kovotojų už Lietuvos laisvę,

*įvertindamas* Juozo Lukšos-Daumanto nuopelnus ginant Lietuvos nepriklausomybę laisvės kovose, jo veiklą prasiveržus pro geležinę uždangą, besąlyginę ištikimybę Lietuvai, rezistencijai, kovų draugams ir partizano priesaikai,

*siekdamas pažymėti* Juozo Lukšos-Daumanto darbų svarbą ir reikšmę nutaria:

**1 straipsnis.**

Paskelbti 2021 metus Juozo Lukšos-Daumanto metais.

**2 straipsnis.**

Siūlyti Lietuvos Respublikos Vyriausybei:

1) iki 2020 m. spalio 1 d. parengti Juozo Lukšos-Daumanto metų minėjimo programą ir ją patvirtinti;

2) numatyti lėšų 2021 metų valstybės biudžete Vyriausybės patvirtintai Juozo Lukšos‑Daumanto metų minėjimo programai įgyvendinti.

Seimo Pirmininkas Viktoras Pranckietis